**เกย์เกมส์ครั้งที่ 11** หรือ **XI Gay Games 2023**, **Gay Games 11**, **GGHK2023**, **GGGDL2023** และ เกย์เกมส์ ฮ่องกง - กัวดาลาฮารา 2023 เป็นมหกรรมกีฬานานาชาติและการแสดงทางวัฒนธรรมที่จัดขึ้นโดยที่ไม่ได้จำกัดการเข้าร่วมเฉพาะนักกีฬา ศิลปิน นักดนตรี ในกลุ่มเลสเบี้ยน เกย์ ไบเซ็กชวล และคนข้ามเพศ (LGBTQ+) เท่านั้น

เดิมมีกำหนดจัดขึ้นระหว่างวันที่ 11 ถึง 19 พฤศจิกายน พ.ศ. 2565 แต่ได้เลื่อนกำหนดการออกไป อันเป็นผลมาจากการระบาดทั่วของโควิด-19 ในฮ่องกง

การประมูล
---------

ใน พ.ศ. 2557 แด็นนิส ฟิลิปส์ (*Dennis Philipse*) ชาวดัตช์ที่มีถิ่นพำนักในฮ่องกง ได้ก่อตั้งกลุ่มชุมชน OUT ในฮ่องกงเพื่อสร้างกลุ่มทำงานเชิงรุกในฮ่องกง เขามีความทรงจำของงานเกย์เกมส์ใน พ.ศ. 2541 ที่อัมสเตอร์ดัม ทำให้มีความฝันที่จะนำการจัดงานเกย์เกมส์มาสู่ทวีปเอเชียเป็นครั้งแรกในประวัติศาสตร์ 40 ปีของรายการ ในปี 2557 เขาได้ริเริ่มจัดตั้งองค์กรอาสาสมัคร GGHK และติดต่อกับสหพันธ์เกย์เกมส์เพื่อเข้าร่วมกระบวนการประมูล กระบวนการเสนอราคาประกอบด้วยการยื่นเอกสารข้อเสนอประมูลขนาด 300 หน้า ในเดือนมีนาคม 2560 มีการประกาศรายชื่อเมืองที่เข้ารอบสุดท้ายของการประมูล ได้แก่ ฮ่องกง วอชิงตัน ดี.ซี. และกัวดาลาฮารา ในเดือนพฤษภาคม 2560 เมืองที่อยู่ในรายชื่อทั้งหมดได้รับการตรวจประเมินสถานที่จัดงานเป็นเวลา 4 วัน และในเดือนตุลาคม 2560 แต่ละเมืองที่เข้าร่วมได้ทำการนำเสนอรายงานฉบับสุดท้ายในปารีส ตามด้วยการลงคะแนนเสียงและการประกาศเมืองที่ชนะการประมูล

ฮ่องกงได้รับการประกาศให้เป็นเมืองเจ้าภาพการแข่งขันเกย์เกมส์ครั้งที่ 11 ในงานกาล่าที่ออแตลเดอวีล ศาลาว่าการกรุงปารีส เมื่อวันที่ 30 ตุลาคม 2560 โดยชนะด้วยคะแนนเสียงข้างมากอย่างชัดเจนในการลงคะแนนรอบแรกโดยผู้แทนของสมาพันธ์เกย์เกมส์ เป็นครั้งแรกที่งานจะจัดขึ้นในเอเชีย

ในเดือนเมษายน 2559 มีการประกาศรายชื่อขั้นต้นของเมืองต่าง ๆ ที่สนใจเข้าร่วมประมูลจัดงานเกย์เกมส์ครั้งที่ 11 ในปี 2565 มีเมืองที่มีความสนใจในการประมูลถึงสิบเจ็ดเมืองซึ่งมากเป็นประวัติการณ์ เมื่อวันที่ 30 มิถุนายน 2559 สมาพันธ์เกย์เกมส์ประกาศว่า 11 เมืองได้ยื่นหนังสือแสดงเจตจำนงเพื่อประมูลอย่างเป็นทางการแล้ว โดยแอนะไฮม์, แอตแลนตา, ดิมอยน์, แมดิสัน, มินนีแอโพลิส และแซนแอนโทนีโอ ตัดสินใจที่จะไม่ยื่นเสนอประมูล ในวันที่ 31 กรกฎาคม 2559 เก้าเมืองได้ยื่นค่าธรรมเนียมการลงทะเบียนครั้งที่สองเพื่ออยู่ในกระบวนการเสนอราคา ทั้งเคปทาวน์และเทลอาวีฟได้ถอนตัวในขั้นตอนนี้ โดยระบุความจำนงที่จะประมูลงานเกย์เกมส์ครั้งที่ 12 ในปี 2569 แทน เมื่อวันที่ 30 พฤศจิกายน 2559 เมืองที่เสนอชื่อเข้าชิงทั้งหมด 8 เมืองยื่นเอกสารการประมูล โดยที่ลอสแองเจลิสถูกตัดออกจากการแข่งขันในขั้นตอนนี้

รายชื่อเมืองที่ได้รับคัดเลือกสามเมืองสุดท้ายได้รับการประกาศเมื่อวันที่ 1 มีนาคม 2560 คือ กัวดาลาฮารา ฮ่องกง และวอชิงตัน ดี.ซี. เมืองที่เสนอตัวจะได้รับการตรวจโดยผู้ตรวจประเมินก่อนที่จะมีการตัดสินเมืองเจ้าภาพในขั้นสุดท้ายที่ปารีสในวันที่ 30 ตุลาคม

ในวันที่ 14 กุมภาพันธ์ พ.ศ. 2565 กัวดาลาฮาราได้รับเลือกให้เป็นเจ้าภาพร่วมของการแข่งขันในครั้งนี้


| เมืองที่เข้ารอบสุดท้าย |
| --- |
|
| ธงของเขตปกครองพิเศษฮ่องกง ฮ่องกง (เจ้าภาพหลัก) |
|
| เม็กซิโก กัวดาลาฮารา (เจ้าภาพร่วม) |
|
| สหรัฐ วอชิงตัน ดี.ซี. |
|
| เมืองที่เข้ารอบสอง |
| สหรัฐ ออสติน |
|
| สหรัฐ แดลลัส |
|
| สหรัฐ เดนเวอร์ |
|
| สหรัฐ ซอลต์เลกซิตี |
|
| สหรัฐ ซานฟรานซิสโก |
|


| เมืองที่ตกรอบแรก |
| --- |
| สหรัฐ แอนะไฮม์ |
|
| สหรัฐ แอตแลนตา |
|
| แอฟริกาใต้ เคปทาวน์ |
|
| สหรัฐ ดิมอยน์ |
|
| สหรัฐ ลอสแองเจลิส |
|
| สหรัฐ แมดิสัน |
|
| สหรัฐ มินนีแอโพลิส |
|
| สหรัฐ แซนแอนโทนีโอ |
|
| อิสราเอล เทลอาวีฟ |
|

การเลื่อนการจัดงานและเจ้าภาพร่วม
--------------------------------

ในเดือนกันยายน พ.ศ. 2564 ผู้จัดงานประกาศว่าเกย์เกมส์ ในปี 2565 จะถูกเลื่อนออกไปอีกหนึ่งปีโดยจะจัดในเดือนพฤศจิกายน 2566 เนื่องจากการระบาดทั่วของโควิด-19 อย่างต่อเนื่อง และระเบียบการกักตัวผู้เดินทางที่เข้มงวดของฮ่องกง

เนื่องจากสถานการณ์ที่ไม่แน่นอนหลังการประท้วงในฮ่องกง พ.ศ. 2562–2563 แด็นนิส ฟิลิปส์ ได้ลาออกจากตำแหน่งผู้นำองค์กรจัดงานของฮ่องกงในเดือนกุมภาพันธ์ 2564 หลังจากทำงานอาสาสมัครมา 7 ปี (โดยทำเต็มเวลา 2 ปีสุดท้าย) นอกจากนี้สมาพันธ์ยังมีการตัดสินใจที่ให้มีเจ้าภาพร่วมระหว่างฮ่องกงและกัวดาลาฮารา ในงานเกย์เกมส์ครั้งที่ 11 เนื่องจากกัวดาลาฮาราเป็นผู้ได้รับคะแนนอันดับที่สอง

พิธีเปิด
--------

เดิมพิธีเปิดมีกำหนดไว้ในวันที่ 11 พฤศจิกายน พ.ศ. 2565 ก่อนจะเลื่อนออกไปเป็นวันที่ 3 พฤศจิกายน พ.ศ. 2566

การจัดงานและสถานที่
-------------------

งานครั้งนี้นำเสนอกีฬา 22 รายการ พร้อมกับกิจกรรมศิลปะและวัฒนธรรมทั่วฮ่องกง โดยสถานที่ยังไม่ได้รับการยืนยัน

การโต้แย้ง
----------

### การบังคับใช้กฎหมายความมั่นคงแห่งชาติ

ใน พ.ศ. 2564 คณะผู้แทนของไต้หวันประกาศว่าจะไม่ส่งนักกีฬาเข้าร่วมการแข่งขันเกย์เกมส์ในปี 2565 เนื่องจากเกรงว่าสมาชิกในทีมอาจถูกจับกุมภายใต้กฎหมายความมั่นคงแห่งชาติฮ่องกงที่มีผลบังคับใช้ตั้งแต่ปี 2563

ดูเพิ่ม
-------

* สมาพันธ์เกย์เกมส์ หน่วยงานกำกับของเกย์เกมส์
* เกย์เกมส์
* Principle 6 campaign

อ้างอิง
-------

1. ↑  "The History of LGBT Participation in the Olympics" (PDF). คลังข้อมูลเก่าเก็บจากแหล่งเดิม (PDF)เมื่อ 21 กุมภาพันธ์ 2014.
2. 1 2  Kwan, Rhoda (15 กันยายน 2021). "Exclusive: Hong Kong Gay Games postponed due to Covid travel restrictions". *Hong Kong Free Press*.
3. 1 2 3  "Federation of Gay Games - Gay Games 11 - Hong Kong & Guadalajara". *gaygames.org*. สืบค้นเมื่อ 4 มกราคม 2023.
4. ↑  "Federation of Gay Games Announces Cities Continuing 2022 Gay Games XI Bid Process". *CISION PR Newswire*. 1 กรกฎาคม 2016. สืบค้นเมื่อ 18 กรกฎาคม 2021.
5. ↑  Chibbaro Jr. Lou (17 กุมภาพันธ์ 2022). "Guadalajara to co-host 2023 Gay Games with Hong Kong". *The Washington Blade*. สืบค้นเมื่อ 20 พฤษภาคม 2022.
6. ↑  "Gay Games delayed by one year due to Covid". RTHK. 15 กันยายน 2021.
7. ↑  Kelly Ho (14 กุมภาพันธ์ 2022). "Hong Kong Gay Games chief resigns citing 'uncertainty' over Covid-19 travel rules; Mexican city to potentially co-host". *Hong Kong Free Press*.
8. ↑  Wang, Amber; Taylor, Jerome (6 สิงหาคม 2021). "Taiwan won't attend Hong Kong's Gay Games fearing security law". *Hong Kong Free Press*.

แหล่งข้อมูลอื่น
---------------

* Federation of Gay Games

| * ด
* ค
* ก
เกย์เกมส์ |
| --- |
| 
* ซานฟรานซิสโก 1982
* ซานฟรานซิสโก 1986
* แวนคูเวอร์ 1990
* นิวยอร์ก 1994
* อัมสเตอร์ดัม 1998
* ซิดนีย์ 2002
* ชิคาโก 2006
* โคโลญ 2010
* คลีฟแลนด์-แอครอน 2014
* ปารีส 2018
* ฮ่องกง-กัวลาดาฮารา 2023
* บาเลนเซีย 2026

 |
| ดูเพิ่ม: สมาพันธ์เกย์เกมส์ |